**«Біртұтас тәрбие**» **бағдарламасының тұжырымдамалық негізі**

**Мазмұны**

**Элементы оглавления не найдены.**

# Кіріспе

Цифрлық технологиялардың даму қарқыны, әлеуметтік желілердің әсері, киберқауіпсіздік мәселелері бойынша ақпараттың қажеттілігі білім беру мен тәрбие мәселелеріне жаңа көзқарасты, оқу-тәрбие процесіне құндылықтарды енгізудің маңыздылығын қайта қарастыруды талап етеді.

Қазақстан Республикасының Мемлекет басшысы Қ. Қ. Тоқаев жыл сайынғы Ұлттық құрылтай[[1]](#footnote-1) отырысында сөйлеген сөзінде өскелең ұрпақты тәрбиелеуге ерекше назар аударды сондай-ақ ұлт бейнесіне әсер ететін негізгі құндылықтарды айқындады:

Тәуелсіздік және Отаншылдық

Бірлік және Ынтымақ

Әділдік және Жауапкершілік

Заң және Тәртіп

Еңбекқорлық және Кәсіби біліктілік

Жасампаздық және Жаңашылдық

Бұл құндылықтар «Біртұтас тәрбие» бағдарламасының (бұдан әрі – Бағдарлама) негізіне айналады және құндылық пен құзыреттілікке бағдарланған тәсілдемелер негізінде білім алушының тұлғалық қасиеттерін қалыптастыруға ықпал ететін негізгі қағидалар мен мақсаттарды айқындайды.

**Бағдарламаның мақсаты** – білім алушылардың парасаттылық, адалдық, жауапкершілік мәдениетін қалыптастыру және креативті, инновациялық ойлауын дамыту.

**Міндеттері**

Білім беру мазмұны, оқу материалдары және тәрбие іс-шаралары арқылы құндылықтарды дәріптеу.

Білім алушылардың парасаттылық, адалдық, жауапкершілік мәдениетін қалыптастыруға бағытталған іс-шаралар кешенін әзірлеу және енгізу.

Тәрбие процесіндегі тұтастықты қамтамасыз ету үшін ата-аналармен, мүдделі мемлекеттік органдармен ынтымақтастықты нығайту.

Тәрбие тәжірибесін бейімдеу және оңтайландыру үшін мониторинг және кері байланыс жүйесі арқылы Бағдарламаның тиімділігін бағалау.

**Бағдарламаның күтілетін нәтижесі**

Қоғам мен елдің дамуына үлес қосуға дайын Қазақстанның парасатты, белсенді және саналы азаматтарын тәрбиелеу.

**Отандық тәжірибе**

Тәрбиенің негізі – оқыту, тәрбие және дамудың бірлігін қамтитын үйлесімді дамыған тұлға «Толық адам» ұлттық идеалы болып табылады. Тәрбие – ұрпақты биік мұратқа жетелейтін сапалы білімнің тұғыры және тұлғаның адамгершілік тұрғыдан толысуын қамтитын үздіксіз процесс. Адам жанын игілікпен, ізгілікпен қуаттандырып, адами құнды қасиеттермен қанаттандырады. Демек, тәрбиенің мәні – ұлттық және жалпыадамзаттық құндылықтар негізінде білім алушылардың тұлғалық қасиеттерін қалыптастыру үшін жағдай жасау.

Білім беру жүйесінің құндылықтарын айқындауда Қазақстан Республикасының Президенті Қасым-Жомарт Тоқаевтың Жолдаулары мен бағдарламалық мақалаларындағы түйінді мәселелер1 мен қазақ ағартушыларының, ойшылдарының педагогикалық идеялары, Қазақстанның балалары мен жастары туралы өзекті зерттеулердің нәтижелері, тәрбиеге жүйелі көзқарасты қамтамасыз ету жөніндегі білім беруді дамытудың қазіргі заманғы үрдістері және бала тәрбиесіндегі отбасы, қоғам ықпалы ескерілді.

Сонымен қатар адамның жан-жақты дамуы мен өзін-өзі жетілдіру идеяларының дамуы қазақ халқының ұлттық-мәдени кодында және педагогикалық ойында кеңінен көрініс тапты, оған Алып-Ер-Тонғаның жомарттық туралы, әл-Фарабидің парасаттылық туралы, Жүсіп Баласағұнидің[[2]](#footnote-2) берекелі білім туралы, Қожа Ахмет Яссаудің[[3]](#footnote-3) рухани жай-күйі туралы, ағартушылар Ы.Алтынсарин[[4]](#footnote-4), А. Құнанбаев[[5]](#footnote-5), Ш. Құдайбердиев[[6]](#footnote-6), сондай-ақ қазақ зиялылары А. Байтұрсынов[[7]](#footnote-7), М. Дулатов[[8]](#footnote-8), Ж. Аймауытов, М. Жұмабаев және басқа да ойшылдардың ілімдері негіз болды.

Көптеген қазақ жырауларының шығармашылығында адалдық, мейірімділік, қарапайымдылық, жомарттық және достық сияқты адамгершілік қасиеттер көрініс тапты. Қазақ даласының педагог-ағартушысы Ыбырай Алтынсарин жастарды адамгершілік рухында тәрбиелеу мектептің басты міндеті деп есептеді. Мағжан Жумабаев[[9]](#footnote-9) тәрбиенің төрт негізгі бағытын атап өтті: ақыл-ой тәрбиесі, мінезді тәрбиелеу, эстетикалық тәрбие және дене тәрбиесі. Ахмет Байтұрсынов, Міржақып Дулатов, Жүсіпбек Аймауытов[[10]](#footnote-10) және басқалары адамгершілік бағдарлардың жалпы жүйесі ана тіліне, ата-бабаларының өзіндік мәдениеті мен жадына құрметпен қарауға негізделуі тиіс деп мәлімдеді. ХХ ғасырдың 40-90 жж. ғалымдары еңбектерінде ұлттық ерекшеліктерді ескере отырып, тұлғаның рухани мәдениетін қалыптастыру мәселелері көтеріледі. Бұл аталған идеялардың барлығы Бағдарламаның әдіснамалық негізін құрайды.

Қазақстан Республикасының Конституциясында мемлекеттің ең жоғары құндылықтары: адам құндылығы, оның өмірі, құқықтары мен бостандықтары бекітілген. Жастардың маңызды басымдықтары ретінде білімге ұмтылу, еңбекқорлық және патриотизм айқындалды. Біздің қоғамның негізгі құндылықтарымен Қазақстан егемендігінің Мәңгілік үштігі – аумақтық тұтастық, мемлекеттік тіл және бірлік бекітілді.

**Халықаралық тәжірибе**

Әр елдің білім беру жүйесі өмір бойы білім алу және өзін-өзі дамыту идеясын қолдай отырып, білім алушыларды тұлғалық дамытуға басымдық береді. Үздіксіз білім беру шеңберінде білім алушыларды жылдам өзгермелі әлемде өмір сүру мен жұмыс жасауға сәтті бейімделуге қажетті икемділік, бейімделу және өзін-өзі үздіксіз жетілдіру сияқты маңызды қасиеттерді дамытуға баса назар аударылады16. Алайда, жеке тұлғаны қалыптастыру тәсілдері айтарлықтай өзгеше болуы мүмкін, бірақ тұтастай алғанда олардың барлығы білім алушыларды қоғамда және кәсіби салада табысты өмір сүруге дайындауға бағытталған.

АҚШ білім беру жүйесінде білім алушының жеке басын дамытуға басымдық береді. Тәрбие бағдарламасы оқу тапсырмаларының және сыныптан тыс іс-шаралардың мазмұнына кіріктірілген. Мектептер білім алушылардың әлеуметтік және тұлғалық қасиеттерді қалыптастыру мақсатында оқу стандарттарына азаматтық білім беру, этика және әлеуметтік ғылымдар бағдарламаларын енгізеді. Балалардың көшбасшылық пен командада жұмыс істеу дағдыларын дамыту және жауапкершілігін қалыптастыру үшін сыныптан тыс іс-шараларға, спортқа көп көңіл бөлінеді.

Еуропа елдерінде білім алушылардың академиялық жетістіктерімен қатар олардың эмоционалды әл-ауқатына, әлеуметтік бейімделуіне, яғни кешенді дамуына көп көңіл бөлінеді. Оқу бағдарламаларының мазмұнына қоғамның жауапты және саналы мүшелерін қалыптастыруға бағытталған моральдық және азаматтық тәрбие элементтері кіріктірілген[[11]](#footnote-11).

Азия елдерінде тәрбие білім беру стандартына енгізілген. Жапония мен Оңтүстік Кореяда жалпы мектептішілік іс-шаралар мен сынып сағаттары арқылы білім алушылардың моральдық және патриоттық тәрбиесіне үлкен мән беріледі. Қытайда оқу бағдарламалары шеңберінде идеология мен моральдық тәрбиені қамтитын сағаттар қарастырылады, бұл азаматтық бірегейлікті қалыптастырудағы мектептің рөлінің басымдығын көрсетеді. Гонконгтың білім беру стандарты Қытай философиясына негізделген және табандылық, құрмет, жауапкершілік, ұлттық бірегейлік, адалдық, басқаларға қамқорлық, заңға бағыну, эмпатия және еңбекқорлық құндылықтарына басымдық береді. Бұл елдерде мектептегі тәрбиеге жоғары талап пен қатаң тәртіпті сақтаумен байланысты[[12]](#footnote-12). Сингапурдың оқу бағдарламасында қамқорлық, адалдық, құрмет, төзімділік, жауапкершілік және үйлесімділік сияқты құндылықтарға негізделген құзыреттерді дамытуға баса назар аударылады[[13]](#footnote-13).

ЮНЕСКО-ның «Білім берудің жаһандық мониторингі» есебінде білім алушылардың адам құқықтары мен этномәдени әртүрлілікке деген құрметін қалыптастыру және жаһандық азаматтық тәрбие беру қажеттілігін атап көрсетеді[[14]](#footnote-14).

Экономикалық ынтымақтастық және даму ұйымы (ЭЫДҰ) PISA бағдарламасының зерттеулері арқылы білім беру жүйелерінің білім алушылардың өзгермелі әлеуметтік және экономикалық жағдайларға бейімделуне қажетті қабілеттерін дамытуға ықпалын зерттейді. ЭЫДҰ -ның «Жастарымызды инклюзивті және тұрақты әлемге дайындау» есебі тұрақты болашақ үшін негізгі құзыреттерді дамытуға ерекше мән береді[[15]](#footnote-15).

Дүниежүзілік банк өз бастамаларында экономикалық даму призмасы арқылы білім берудің маңыздылығын атап өтіп, кедейлікті азайту және өмір сүру жағдайларын жақсарту үшін тәрбиенің маңыздылығына назар аударады[[16]](#footnote-16).

Осылайша, әдістер мен тәсілдердің айырмашылықтары болғанымен, көптеген елдерде тәрбие білім беру стандарттарының мазмұнымен тығыз байланысты және әртүрлі сабақтан тыс жұмыстармен толықтырылған. Бұл тәсілдеме білім алушылардың тек академиялық білімдерін ғана емес, сонымен қатар әлеуметтік, құқықтық және этикалық мінез-құлық нормаларын қалыптастыруға мүмкіндік береді.

Тәрбие мәселесіне қатысты отандық және халықаралық тәжірибені талдау құндылықтарға негізделген тәрбие бағдарламасына келесі аспектілерді бейімдеу және кіріктіру ұсынылады:

1. Тұлғаның дамуы тұтастығын қамтамасыз ету, яғни бағдарлама білім алушылардың тұлғалық дамуының барлық аспектілері – ақыл-ой, физикалық, әлеуметтік және эмоционалдық үйлесімді дамуына ықпал етуі керек.

2. Құндылықтарды білім беру мазмұнына интеграциялау оқу бағдарламаларының білім алушылардың өзгермелі өмір сүру жағдайларына сәтті бейімделуі үшін олардың икемді дағдыларын дамытуға бағытталуын қамтамасыз етуге мүмкіндік береді.

3. Білім беру мазмұны, оның ішінде тәрбие бағдарламасы қазақ ойшылдарының мұралары мен заманауи педагогикалық зерттеулерге сүйене отырып, құндылықтарды кіріктіруі тиіс.

Бұл аспектілер білім алушылардың академиялық дайындығын ғана емес, сонымен қатар қазіргі әлемде нәтижелі өзара әрекеттесуге қабілетті әлеуметтік жауапты, моральдық жағынан жетілген және мәдени-бай азаматтарды қалыптастыруға ықпал етеді.

Отандық және халықаралық тәжірибені талдауда құндылықтар білім беру, оның ішінде тәрбие мазмұнының негізі болып табылатынын көрсетті. Құндылықтарды білім беру мазмұнына енгізу, сондай-ақ үздіксіз өзін-өзі жетілдіруге және бейімделуге баса назар аудару білім алушыларды қоғамдағы табысты өмірге дайындауға мүмкіндік береді және жалпы қоғамның дамуына ықпал етеді. Жалпы отандық және халықаралық тәжірибелерді шолу білім алушылардың әл-ауқатын қамтамасыз ету, олардың білім беру ортасында толыққанды дамуына жағдай жасау, ұлттық мәдениет пен құндылықтарға сәйкес оқыту мен тәрбие идеяларын кіріктіретінін аңғартады.

**Құндылыққа бағдарланған тәсілдің әлеуметтік маңыздылығы**

Құндылықтар адамның белгілі бір әрекет етуге деген тұрақты сенімін білдіреді және жеке адамның да, бүкіл қоғамның да өркендеуінің негізі болып табылады. Құндылық адамның өмірлік ұстанымына, таңдауына, шешім қабылдауына ұстын болатын көзқарастар жүйесін қалыптастыруға ықпал етеді, оның іс-әрекетін, мінез-құлқын анықтайды. Олар ата-аналардың, педагогтердің және білім беру ұйымдарының әрекеті мен көзқарастары үлгі болған кезде рөлдік модельдеу және эмоционалды әсер ету арқылы жүзеге асырылатын өскелең ұрпақтың дүниетанымын қалыптастыруға және этикалық нормаларды сақтауға айтарлықтай әсер етеді [[17]](#footnote-17).

Сондықтан білім беру ұйымдарында білім алушылардың әл-ауқатына бағытталған танымдық қабілеттерін, моральдық пайымдауы мен шешім қабылдауын дамытуды қамтамасыз ету қажет.

Білім беру жүйесінің мазмұнындағы негізгі құндылықтар ретінде:

1. Тәуелсіздік және Отаншылдық
2. Бірлік және Ынтымақ
3. Әділдік және Жауапкершілік
4. Заң және Тәртіп
5. Еңбекқорлық және Кәсіби біліктілік
6. Жасампаздық және Жаңашылдық

Базалық құндылықтарды сіңіру негізінде білім алушылар түлек моделін айқындайтын негізгі құзыреттерді дамытуы тиіс:

1. Ұлттық мүдделерді ілгерілету – Отанының дамуына өз үлесін қосуға, өз елінің ұлттық мүдделерін қорғауға және ілгерілетуге дайын болу.

2. Тиімді коммуникация – қарым-қатынас, эмпатия, топтық жұмыс және қақтығыстарды шешу дағдылары арқылы түрлі әлеуметтік ортадағы инклюзивтілік пен бірлікті дамыта отырып, басқалармен тиімді ынтымақтастыққа дайын болу.

3. Қоғамға қызмет ету – этикалық, әлеуметтік және мәдени тұрғыдан қолайлы тәжірибелерді пайдалана отырып, қоғамның дамуына ерікті үлес қосуға дайын болу.

4. Азаматтық борыш – этикалық мінез-құлықты, адалдықты және заңның үстемдігін сақтауға деген адалдықты көрсете отырып, қоғамның нормаларын құрметтеу және ұстану.

5. Инновациялық ойлау – жоғары нәтижелерге қол жеткізуге ұмтылу және кедергілерді жеңуге, жаңа дағдыларды игеруге, өз әлеуетін толық іске асыруға ынталы болуға дайын болу, осылайша оларды болашақ бастамаларда табысқа жетуге дайындау.

6. Шығармашылық – пайдалы, контекстке сәйкес идеяларды және мәселелерді шешудің дәстүрлі емес тәсілдері мен түпнұсқасын жасау мүмкіндігі.

Осылайша, құндылықтар мен құзыреттер білім алушының тұлғалық даму мақсаттары мен бағытын анықтайды, ал мамандық оларға практикалық іс-әрекетте құндылық сенімдерін жүзеге асыруға және қоршаған әлемде өмір сүруге көмектеседі.

Білім алушылардың әлеуметтенуіндегі негізгі моральдық, этикалық және инструменталды құндылықтарды түрлендіру келесі әдістер арқылы жүзеге асырылуы мүмкін [[18]](#footnote-18).

- үлгі арқылы оқыту: моральдық және этикалық құндылықтар туралы ақпарат беру, сондай-ақ жағымды мінез-құлық үлгілерін дәріптеу;

‒ пікірталастар мен рефлексия: өзінің құндылық сенімдерін талдау және негіздеу дағдыларын қалыптастыру үшін пікірталастар, дебат және рефлексиялық тәжірибелер жүргізу;

- рөлдік ойындар мен модельдеу: түрлі нұсқаларда моральдық және этикалық шешімдерді практикалық қолдану үшін ойын форматтарын қолдану;

- жобалық әрекет: практикалық іс-әрекетте шешімдерді қолдануға бағытталған жобаларды ұйымдастыру, бұл инструменталды дағдыларды дамытуға ықпал етеді;

- тәлімгерлік және қолдау: жаңа моральдық және этикалық құндылықтар бойынша құзыреттерді қалыптастыру процесінде педагогтер, ата-аналар тарапынан қолдауды қамтамасыз ету.

*Жоғарыда аталған әдістер ұсынымдық сипатқа ие және оқу-тәрбие процесінде құндылықтарды дәріптеу үшін қолданыла алады. Білім алушылардың шығармашылығы мен қажеттіліктеріне қарай бейімделетін көптеген басқа әдістер бар екенін есте ұстаған жөн.*

**Тәрбие нәтижесінде құндылықтар декомпазициясы**

Құндылықтар декомпазициясын қалыптастыру – бұл күрделі ұғымдарды қарапайым және түсінікті компоненттерге бөлшектеп байланыстыру процесі, яғни білім беру процесіне осы құндылықтарды жақсы түсінуге және тиімді енгізуге мүмкіндік береді. Білім алушылардың бойында құндылықтарды қалыптастыру өзін-өзі жүзеге асыруға, қоғам мен мемлекет өміріне белсенді қатысуға қабілетті тұлғаны тәрбиелеуде шешуші рөл атқарады.

Бұл тәсіл әрбір құндылықты дарыту үшін қажетті тұлғалық қасиеттер мен әрекеттерді анықтауға көмектеседі. Құндылықтар адамгершілік және патриоттық тәрбиенің негізін қалыптастыратынын, әлеуметтік бірлікті нығайтуға, заң мен тәртіпті сақтауға ықпал ететінін, сондай-ақ кәсіби даму мен инновацияны ынталандыратынын түсіну маңызды.

**Тәуелсіздік пен Отаншылдық** – өзін-өзі жүзеге асыруға және елінің өміріне белсенді қатысуға қабілетті тұлғаны қалыптастыратын негізгі құндылықтар.

| **Компонент** | **Сипаттамасы** | **Жеке қасиеттер** |
| --- | --- | --- |
| Тәуелсіздікті түсіну және құрметтеу | Ел Тәуелсіздігінің маңыздылығын түсіну:  - Тәуелсіздік жолындағы жетістіктер тарихын білу;  - мәдени мұраны құрметтеу;  - ел дамуындағы Тәуелсіздіктің рөлін түсіну. | Тарихты білу, ұлттық мәдениетті құрметтеу, білімге ұмтылу. |
| Потриотизм | Өз Отанына деген сүйіспеншілік:  - ел өміріне белсенді қатысу;  - ел мүдделерін қорғау;  - ел жетістіктері үшін мақтаныш. | Бастамашылық, белсенділік |
| Жауапкершілік | Отанның мүддесі үшін әрекет ету:  - ел игілігінің жеке мүдделерден басымдығы;  - елдің болашағы үшін жауапкершілікті түсіну;  - қоғамның дамуына қосқан үлес қосу. | Жауапкершілік, альтруизм |
| Егемендікті қорғауға дайындық | Әлемдік сын-тегеуріндер жағдайында елді қорғау қабілеті:  - батылдық пен шешім қабылдағыштық;  - шешімдердің жылдамдығы мен салмақтылығы | Батылдық, шешімділік, шешім жылдамдығы, стратегиялық ойлау |

**Бірлік және Ынтымақ** **–**  қоғамның бірігуіне, өзара көмекке және ортақ мақсаттарға қол жеткізуге ықпал ететін негізгі құндылықтар

| **Компонент** | **Сипаттамасы** | **Жеке қасиеттер** |
| --- | --- | --- |
| Ұжымдық сана | Ортақ мақсаттар мен мүдделер туралы хабардар болу:  - жеке және қоғамдық мүдделер арасындағы байланысты түсіну;  - ел мен қоғамның тағдырымен өз тағдыры арасындағы сабақтастықты түсіну;  - ортақ мақсаттарға жету үшін өзгелермен бірлесіп іс-әрекет етудің маңызын бағалау | Стратегиялық ойлау / командалық рух, ұйымшылдық қабілет |
| Өзара сыйластық | Пікірлер мен мәдениеттің әртүрлілігін құрметтеу:  - адамдар арасындағы айырмашылықтарды қабылдау;  - басқа көзқарастарға төзімділік таныту;  - диалогқа және ымыраға келуге дайын болу. | Айырмашылықтарды құрметтеу, төзімділік, жаңаға ашықтық. |
| Қолдау және өзара көмек | Басқаларға көмектесуге дайын болу:  - қиын жағдайға тап болған адамдарға жанашырлық;  - мұқтаж жандарға риясыз көмек;  - волонтерлік қызметке қатысу. | Эмпатия, жан ашу, альтруизм, жауапкершілік. |
| Сындарлы диалог және ынтымақтастық | Ынтымақтастық қабілеті:  - тиімді қарым-қатынас орнату;  - командада жұмыс істей білу;  - барлық тараптарға тиімді шешімдерді іздеуге дайын болу. | Қарым-қатынас, дипломатия, ашықтық, келіссөздер жүргізу қабілеті. |

**Заң және Тәртіп** – тұрақты және дамыған қоғамның негізі.

| **Компонент** | **Сипаттамасы** | **Тұлғалық қасиеттер** |
| --- | --- | --- |
| Заң алдындағы теңдік | Қоғамның барлық мүшелерінің заңды сақтауы:  - негізгі заңдарды және құқықтық нормаларды білу;  - оларды бұзғаны үшін әділеттілікке және жазаның бұлтартпастығына сенімділік;  - өз құқықтарын заңды жолмен қорғауға дайын болу | Ереже мен заңды құрметтеу, заңға бағыну, жауапкершілік. |
| Шығармашылық  плюрализм | Қоғамдағы конструктивті өзара әрекеттесуді қолдау:  - әртүрлі көзқарастар мен сенімдерге құрметпен қарау;  - диалогқа және келісімге келу жолдарын іздеуге дайын болу; | Ашықтық, сындарлы диалогқа қабілеттілік, ынтымақшылдық. |
| Жеке тәртіп | Өзін-өзі ұйымдастыру және жауапкершілік:  - өз уақытын пен ресурстарын басқару мүмкіндігі;  - уәделер мен келісімдерді орындау;  - өз міндеттеріне жауапкершілікпен қарау. | Тәртіптілік, әдептілік, ұқыптылық, жауапкершілік. |
| Сыни жағдайлардағы тәртіп | Сыни жағдайларда сабырлылық пен тәртіпті сақтау:  - нұсқауларға сәйкес әрекет ете білу;  - қиын жағдайда басқаларға көмектесуге дайын болу; | стреске төзімділік, өзін-өзі ұстай білу, сабырлық, байсалдылық. |

**Әділдік пен Жауапкершілік** – адамның адамгершілік қасиетін қалыптастыратын және демократиялық қоғамның негізін құрайтын негізгі құндылықтар.

| **Компонент** | **Сипаттамасы** | **Тұлғалық қасиеттер** |
| --- | --- | --- |
| Құқықтардың тең бөлінуі | Өмірдің барлық салаларындағы әділеттілік:  - қоғамның барлық мүшелеріне тең құқық пен мүмкіндіктерді қамтамасыз ету;  - кемсітушілік пен теңсіздікке жол бермеу;  - білім алуға, денсаулық сақтауға және басқа да әлеуметтік игіліктерге қолжетімді болуын қамтамасыз ету;  - игілік пен ресурстарды әділ бөлу;  - адамның қадір-қасиеті мен жеке бас бостандығын құрметтеу; | Адалдық, объективтілік, риясыздық. |
| Міндеттерге жауапкершілікпен қарау | Өз міндеттерін саналы түрде орындау:  - өзінің, отбасының, басқа адамдардың, қоғам мен мемлекет алдындағы өз міндеттерін орындаудың маңыздылығын түсіну;  - өз іс-әрекеті үшін жауапкершілікті түсіну;  - еңбекке және оқуға деген саналы көзқарас. | Тәртіп, мақсатқа талпынушылық, өзін-өзі бақылау. |
| Құқықтық мәдениет | Заң мен адам құқықтарын құрметтеу:  - заң және өз құқығы мен міндеттерін білу;  - басқа адамдардың заңды мүдделерін, құқықтары мен еркіндіктерін құрметтеу;  - құқықтық білімді өмірде қолдана білу; | Байсалдылық, парасаттылық, заңға бағынушылық,  басқаларды құрметтеу,  өзгенің пікірін құрметтеу |

**Еңбекқорлық және Кәсіби біліктілік –** әрбір адамның өмірінде басты рөл атқаратын құндылықтар.

| **Компонент** | **Сипаттамасы** | **Тұлғалық қасиеттер** |
| --- | --- | --- |
| Білім мен дамуға ұмтылу | Білім мен дағдының құндылығын түсіну:  - табысқа жету үшін білім мен өздігінен білім алудың маңыздылығын түсіну;  - өзін-өзі жетілдіруге ұмтылу;  - жаңа білімді және дағдыларды меңгеруге ұмтылу;  - мақсат қоя білу және оған қол жеткізу;  - өз қателіктерінен сабақ алу қабілеті. | Мақсатқа талпынушылық, табандылық, қызығушылық. |
| Ұтқырлық және өзгерістерге дайын болу | Жаңа мүмкіндіктерге ашықтық:  - білім алу немесе жұмыс істеу үшін басқа қалаға, облысқа немесе елге қоныс аударуға дайын болу;  - өмір сүрудің және еңбек етудің жаңа жағдайларына бейімделу мүмкіндігі;  - ой-өрісті және мәдени тәжірибені кеңейту;  - өзгерістерге позитивті көзқарас. | Бейімділік, икемділік, жаңашылдыққа ашықтық. |
| Бастамашылдық және мүмкіндіктерді пайдалану | Белсенді өмірлік ұстаным:  - өз бетінше мақсат қоя білу және оларға қол жеткізу;  - өз дағдылары мен құзыреттерін дамыту үшін түрлі мүмкіндіктерді өз бетінше тауып, пайдалана білу;  - жұмысты орындау үшін жауапкершілікті өз мойнына алуға дайын болу;  - қиындықтар мен кедергілерді жеңуге деген сенімділік. | Іскерлік, өзін-өзі ынталандыру |
| Жұмысқа жауапкершілікпен қарау | Өз міндеттерін саналы түрде орындау:  - өз кәсібіне адал көзқарас;  - өз жұмысының нәтижесіне жауапкершілікті сезіну;  - ортақ іске үлес қосу. | ұқыптылық, табандылық |
| Кәсіби қызметтің этикалық нормалары | Кәсіби этикалық нормаларды сақтау:  - еңбектегі адалдық, әділдік және әдептіліктің маңыздылығын түсіну;  - командада жұмыс істей білу білігі;  - әріптестерге деген құрмет;  - жағымды жұмыс ортасын құруға үлес қосу. | Этикалық хабардарлық, әдептілік, сыйластық, адалдық, байланысқа бейімділік. |

**Жасампаздық және Жаңашылдық** –адамзатқа күрделі мәселелерді шешуге, жаңа мүмкіндіктер жасауға және өмір сүру сапасын жақсартуға мүмкіндік беретін прогрестің қозғаушы күші.

| **Компонент** | **Сипаттамасы** | **Тұлғалық қасиеттер** |
| --- | --- | --- |
| Шығармашылық ойлау | Жаңа идеяларды тудыру қабілеті:  - проблемаларды шешудегі стандартты емес тәсіл;  - ассоциативті ойлау және заттар арасындағы жаңа байланыстарды көре білу қабілеті;  - тәуекелге және сәтсіздікке дайын болу. | Жасампаздық, қиял, білуге құмарлық. |
| Кәсіпкерлік бастама | Идеяларды іске асыру ниеті:  - мақсат қоя білу және оған қол жеткізу;  - өзіне жауапкершілік алуға дайын болу;  - іскерлік және мақсатқа талпынушылық. | Бастамашылдық, жауапкершілік, табандылық |
| Инновациялық ойлау | Проблемаларды шешудің жаңа тәсілдерін іздеу:  - стандарттан тыс ойлау және әдеттегі әрекеттерінің шеңберінен шыға білу қабілеті;  - ақпарат пен шабыттың жаңа көздерін іздеу;  - өзгерістер мен жаңашылдыққа дайын болу. | Жаңалыққа ашықтық, сыни тұрғыдан ойлау, аналитикалық ойлау. |
| Цифрлық сауаттылық | Заманауи технологиялармен жұмыс істей білу:  - цифрлық технологиялардың даму мүмкіндіктері мен болашағын түсіну;  - цифрлық құралдармен жұмыс істей білу;  - инновациялық өнімдер мен қызметтерді құруға және пайдалануға белсенді қатысу. | Цифрлық сауаттылық, бейімділік, білімге құштарлық. |
| Инновациялар үшін әлеуметтік жауапкершілік | Инновацияның этикалық және құқықтық аспектілері:  - жаңа технологияларды енгізудің ықтимал салдарын түсіну;  - инновацияларды пайдалануға жауапкершілікпен қарау;  - технологияны дамытуға қатысты талқылаулар мен шешімдер қабылдауға қатысу. | Әлеуметтік жауапкершілік, болжағыштық, этикаға сәйкестік. |

Құндылықтарды қалыптастыруға ұсынылған декомпозиция соңғы және түпкілікті нұсқаулық болып табылмайды. Ол педагогтер, ата-аналар және қоғам үшін тұлғаның негізгі қасиеттері мен құндылықтарын дамытуға ортақ көзқарасты қамтамасыз етуші бастапқы нұсқа ретінде қызмет етеді. Дегенмен, әрбір педагог білім алушылардың ерекшеліктері мен қажеттіліктеріне назар аудара отырып, ұсынылған материалды қажетінше бейімдеп, кеңейтіп тәжірибеде қолдана алады.

Педагогтер ұсынылған компоненттерді негіз ретінде пайдалана алады, бірақ сонымен бірге нақты шарттар мен талаптарға сәйкес өз идеялары мен әдістерін жүзеге асыра алады. Білім алушылардың бойында іргелі адамгершілік негіздерін, қоғам мен мемлекет өміріне белсенді қатысуға дайындығын барынша тиімді дамыту үшін олардың жеке ерекшеліктерін және оқу-тәрбие процесінің мәнмәтінін ескеру маңызды.

Осылайша, бұл декомпозиция тәрбие жұмысындағы құралдардың бірі қызметін атқарады және оны сәтті қолдану әр педагогтің шығармашылық көзқарасы мен кәсіби шеберлігіне байланысты болады. Білім беру процесінің барлық қатысушыларының бірлескен күш-жігері мен ынтымақтастығы білім алушыларда тұрақты құндылықтар мен жеке қасиеттерді қалыптастыру үшін қолайлы жағдайлар жасауға көмектеседі.

**Қолайлы білім беру ортасын құру және оның білім алушының мінез-құлқына әсері**

Оқу-тәрбие процесінде қолайлы жағдай жасауда білім беру ұйымдарының басшылары мен педагогтер басты рөл атқарады19. Осыған байланысты:

### 1. Білім беру ортасын құру және қолдау

* Білім беру ұйымының қауіпсіздігін және абаттандыруды қамтамасыз ету.
* Ынтымақтастық атмосферасын құру.
* Адамгершілік, әлеуметтік және мәдени орта құру.
* Білім беру ұйымының физикалық жағдайын, соның ішінде жарықтандыру, шу деңгейі, ауа сапасы және температура жағдайларын жақсарту маңызды.

### 2. Білім беру ұйымының мәдениетін қалыптастыру және жүзеге асыру

* Негізгі құндылықтарды қолдайтын тұжырымдамалар әзірлеу және енгізу.
* Білім беру процесінің барлық қатысушылары үшін нақты этикалық стандарттар орнату.
* Білім алушылардың тұлғалық өсуіне ықпал ететін инклюзивті ортаны құруға жәрдемдесу.
* Құндылыққа негізделген тәсілді дамытудағы олардың рөлі мен әсерін түсіндіре отырып, жаңа қызметкерлерге бағыт-бағдар дәрістерін өткізу.

### 3. Ынтымақтастықты қолдау

* Педагогтер мен білім алушылар арасында мағыналы және сыйластық қарым-қатынас орнату.
* Білім алушылар арасындағы достық қарым-қатынасты дамытуға ықпал ету.
* Ата-аналармен ынтымақтастыққа жағдай жасау және оларды мектеп өміріне тарту.
* Жергілікті қауымдастықтармен және ұйымдармен байланысты нығайту.

## Педагогтерге ұсынылады:

1. Тәрбиеде құндылықтарды қалыптастыру

● Күнделікті іс-әрекетте үлгі көрсету.

● Сыныпта және одан тыс жерлерде тәрбиені жүзеге асыру және белсенді орындау.

● Құндылықтарды қалыптастыру тәсілдерін жүзеге асыру үшін басшылықпен үйлестіру.

● Білім алушыларға қауіпсіз және қолдаушы ортада өз құндылықтары мен нормаларын дамытуға мүмкіндік жасау**.**

**2. Оқыту және дамыту:**

● Құндылықтар мен тұлғаны қалыптастыру мәселелеріне бағытталған сынып сағаттарының мазмұны арқылы құндылықтарды кіріктіру;

● Өзекті мәселелерді және тұлғалық дамуды талқылау үшін пәннің мазмұнын пайдалану.

● Адамгершілік қасиеттерді бірлесе оқыту мақсатында мектепішілік іс-шаралар ұйымдастыру.

● Білім алушыларды белсенді түрде қызықтыру үшін түрлі педагогикалық әдістерді қолдану.

● Этикалық дилеммаларды талдау және шығармашылықты дамыту үшін оқу материалдары мен ресурстарын пайдалану.

**3. Сабақтан тыс қызмет**

● Көшбасшылық қасиеттерді көрсету және дамыту үшін сабақтан тыс іс-шараларды ұйымдастыру.

● Білім алушылардың жеке тұлғалық қасиеттерін ашу үшін мектеп іс-шараларын өткізу.

● Білім алушыларда құндылықтарды қалыптастыруға ынталандыру үшін қоғам қайраткерлерін, ата-аналарды шақыру.

● Әлеуметтік белсенділік және волонтерлік қызмет жобаларын әзірлеу және іске асыру.

## Ата-аналармен және қоғаммен өзара әрекеттесу

### Ата-аналармен ынтымақтастық

* Ата-аналармен ашық және жағымды қарым-қатынасты дамыту.
* Мектеп пен отбасы арасындағы байланысты нығайту үшін ата-аналарды мектеп өміріне тарту.

### Жергілікті қоғамдастықпен өзара қарым-қатынас

* Білім алушылардың білім алу мүмкіндіктерін кеңейту үшін жергілікті ұйымдармен қарым-қатынас орнату және қолдау.
* Әлеуметтік даму мен қоғам өміріне қатысуға бағытталған мектеп жобалары мен іс-шараларын ұйымдастыру.

### Құндылыққа бағдарланған білім беруді оқу бағдарламасына кіріктіру

### 1. Оқу пәндеріне кіріктіру

* Құндылыққа негізделген тәсілдерді негізгі оқу пәндеріне кіріктіру.
* Әлеуметтік ғылымдар, тілдер және музыка арқылы құндылықтарды оқыту.

### 2. Сыныптан тыс іс-шаралар

* Білім алушылардың дағдылары мен әлеуметтік қарым-қатынастарын дамытуға бағытталған сыныптан тыс іс-шаралар ұйымдастыру.
* Ұлттық мерекелер, кітап оқу сағаттарын, цифрлық гигиена сабақтарын, салауатты өмір салтын насихаттау және спорттық шараларды ұйымдастыру және өткізу.

### 3. Құндылықтарды дамыту сағаттары

* Өзіндік рефлексия мен сыни тұрғыдан ойлауды, шешім қабылдауды дамыту мақсатында сабақтар өткізу.
* Түрлі аргументтермен және қолдану тәсілдермен танысу.

Осындай оқу ортасын құру және осы міндеттерді орындау арқылы басшылар мен педагогтер білім алушылардың бойында жағымды мінез-құлық пен құндылықтарды дамытуға айтарлықтай әсер ете алады.

Жоғарыда айтылғандардың барлығы ұсынымдық сипатта және білім беру ұйымдарында құндылық пен құзыреттілікке негізделген тәсілдерді енгізуге арналған.

Бұл шаралар мен стратегиялар әрбір мектептің нақты жағдайлары мен қажеттіліктеріне бейімделуі мүмкін, сонымен қатар тиімді және қолайлы білім беру ортасын құруға көмектеседі. Осы ұсыныстарды орындау басшылар мен педагогтерге білім алушылардың бойында жағымды мінез-құлық пен құндылықтарды қалыптастыруға, олардың жан-жақты дамуын және болашақ өмірге дайындалуын қамтамасыз етуге айтарлықтай әсер етуге мүмкіндік береді.

**Тәрбие бағдарламасын жүзеге асыру:**

### Білім беру ұйымдары деңгейінде

білім беру процесінің барлық қатысушыларының өзара іс-қимылы арқылы құндылыққа негізделген білім беруді жоспарлаудың біртұтас тәсілін енгізуге;

білім беру ұйымдарының вариативті білім беру бағдарламаларын әзірлеуде, білім алушылардың мүдделерін, қажеттіліктерін, жергілікті қоғамдастықтың сұраныстарын және мемлекеттік органдардың басымдықтарын ескере отырып, білім беру қызметінің нысандарын, әдістерін таңдау дербестігін қамтамасыз етуге;

сынып/куратор сағаттарын оқу процесінің толыққанды және ажырамас құрамдас бөлігі ретінде анықтауға;

білім берудің базалық құндылықтарына сәйкес жалпы іс-шаралардың мазмұнын байыту (мемлекеттік және ұлттық мерекелерге байланысты іс-шаралар; елдегі атаулы күндер мен маңызды оқиғаларға арналған іс-шаралар; оқу жылының басталуы мен аяқталуына арналған салтанатты іс-шаралар; олимпиадалардағы, спорттық және шығармашылық конкурстар мен жарыстардағы жетістіктері үшін білім алушылар мен педагогтерді марапаттау рәсімдері);

қоғамның отбасымен және серіктестерімен ынтымақтастық нысандарын кеңейту;

белгіленген көрсеткіштерге сәйкес тәрбие жұмысына үнемі ішкі бақылау жүргізу.

### Педагогтер деңгейінде

оқу/білім беру бағдарламаларының мазмұны зерттелетін, құндылықтарды оқыту мен тәрбие процесіне енгізудің ең тиімді жолдары талқыланатын үздіксіз даму және ынтымақтастық мәдениетін құру;

білім беру бағдарламаларының мазмұнындағы құндылықтардың үйлесімді кіріктіруін қамтамасыз ету (оқытудың белсенді әдістерін қолдану арқылы пәнаралық және пәнішілік байланысты қамтамасыз ету, сәйкес мәтіндерді, тапсырмалар мен жаттығулар таңдау);

оқу-тәрбие процесіне жобалық жұмысты кіріктіру;

сыныптан тыс іс-шаралар нысандарын кеңейту (акциялар, қайырымдылық және волонтерлік іс-шаралар, мәдени іс-шаралар, туристік сапарлар мен мұражайларға бару, шақырылған қонақтармен кездесулер және т.б.);

### жоғары оқу орындары мен колледждердің педагогикалық факультеттерінің білім беру бағдарламаларының мазмұнын жаңарту.

### Отбасымен ынтымақтастық деңгейінде

ата-аналармен ынтымақтастықты нығайту және оларды бірлескен іс-шараларды ұйымдастыруға және өткізуге тарту (құндылықтарды бірлесіп талқылау, балалардың дамуы мен әл-ауқаты үшін бірлескен шешімдер қабылдау);

білім алушылардың даму динамикасын бақылау және сапалы кері байланысты қамтамасыз ету үшін жаңа форматтағы ата-аналар жиналысын (білім алушылармен жеке және топтық консультациялар, педагогикалық кеңестер, тренингтер, семинарлар, ашық есік күндері, ата-аналар конференциялары, педагогикалық қонақ) өткізу;

ата-аналардың педагогикалық мәдениетін тәрбиенің өзекті тақырыптары және жасөспірім балалармен өзара бірлескен іс-шаралар, ата-аналар дәрістерін ұйымдастыру арқылы арттыру;

ата-аналарға (заңды өкілдерге) арналған семинарлар өткізуде, бағдарламаларды, әдістемелік құралдарды әзірлеуде қоғамдық ресурстық орталықтарды тарту;

бірлескен мәдени және спорттық іс-шараларды ұйымдастыру арқылы ата-аналардың әлеуметтенуіне жағдай жасау.

**Қоғамдық серіктестермен өзара іс-қимыл деңгейінде**

ведомстволық ұйымдарды тәрбие міндеттерін шешуге тарту;

жергілікті көрікті жерлермен танысу үшін сабақтар/іс-шаралар ұйымдастыру (мұражай педагогикасы, театр педагогикасы, өлкетану экскурсиялары, кәсіпорындарға сапарлар);

басқа білім беру ұйымдарының педагогтерімен, жоғары оқу орындарының профессорлық-оқытушылық құрамымен, ғылыми және қоғамдық ұйымдармен кәсіби даму мәселелері бойынша ынтымақтастық орнату үшін жағдайлар жасау;

шетелдік әріптестердің озық кәсіби тәжірибесін зерделеу және пайдалану үшін ынтымақтастықты жаһандық деңгейде кеңейту;

білім алушыларды заманауи кәсіптермен және өзекті дағдылармен таныстыру үшін түрлі саладағы мамандармен мансаптық консультациялар ұйымдастыру.

**Бағдарламаны іске асыру тетігі**

1. Білім беру процесінің барлық қатысушыларының өзара іс-қимылын көздейтін біртұтас тәсілдеме.

2. Білім алушылардың мүдделері мен қажеттіліктерін ескере отырып, вариативтік бағдарламаларды әзірлеу.

3. Сынып-кураторлық жүйе шеңберінде құндылықтарды қалыптастыру, яғни. сынып сағаттары мен сыныптан тыс іс-шаралар.

4. Бағдарламаның құндылық бағдарларына сәйкес жалпы іс-шаралардың мазмұнын кеңейту.

5. Тәрбие процесіне отбасы мен қоғамдық ұйымдарды тарту.

6. Бағдарламаны іске асыруды тұрақты ішкі бақылау және тиімділігін бағалау.

**Қорытынды**

Құндылыққа бағдарланған тәрбие Бағдарламасын іске асыру білім алушылардың жан-жақты дамуы мен болашақ табысы үшін қажетті адамгершілік және рухани қасиеттерін қалыптастырудағы іргелі қадам. Ұсынылған құжатта білім алушылардың ұлттық және жалпыадамзаттық құндылықтарды бойына сіңіруге бағытталған кешенді білім беру-тәрбие бағдарламасының негізін құрайтын негізгі қағидалар мен мақсаттар айқындалған.

Мұнда құндылықтарды білім мазмұнына интеграциялау, қолдау көрсететін білім беру ортасын құру және ата-аналармен және қоғамдастықпен белсенді өзара іс-қимыл жасау маңызды, бұл білім алушылардың саналы азамат ретінде өсуі үшін қажетті патриотизм, жауапкершілік, еңбекқорлық және жаңашылдық сезімін қалыптастыруды қамтамасыз етеді.

Ұлттық идеалдарға («Толық адам» тұжырымдамасы (үйлесімді дамыған тұлға) және халықаралық озық тәжірибелерге негізделген Бағдарлама білім алушылардың зияткерлік, физикалық, әлеуметтік және эмоционалдық дамуына ықпал ететін болады. Тұтастай алғанда, құндылыққа бағдарланған және құзыреттілікке негізделген тәсілдер академиялық білімнің негізі ғана емес, сонымен қатар адалдық, мейірімділік және құрмет сияқты адамгершілік қасиеттерді тәрбиелеудің тұғыры болады.

Құндылықтарды академиялық пәндерге, сыныптан тыс іс-шараларға және әлеуметтік жобаларға біріктіре отырып, педагогтер сыни ойлауды, шығармашылықты және проблемаларды шешу дағдыларын дамытуға ықпал ететін әлеуметтік маңызды педагогикалық тәжірибе жасай алады.

# Пайдаланылған әдебиеттер

Тоқаев, Қ. (15.03.2024). Мемлекет басшысы Қ.Тоқаевтың «Адал адам – Адал еңбек – Адал табыс» Ұлттық құрылтайының үшінші отырысында сөйлеген сөзі.Retrieved from http://surl.li/tkqgn

Әбу Насыр әл-Фараби. (n.d.). Әбу Насыр әл-Фарабидің ізгілікті қоғам жөніндегі идеялары. Retrieved May 7, 2024, from https://abai.kz/post/54153

Жүсіп Баласағұн. (n.d.). Жүсіп Баласағұн шығармаларындағы адамгершілік идеялары. Retrieved May 7, 2024, from http://surl.li/qjlgg

Новрузов, Р., & Новрузова, Г. (2022). Формула души в «Дивани Хикмет» Ахмеда Яссави. Philologia, 43, 32-41.

Алтынсарин, И. (1957). Избранные произведения (Б. С. Сулейменов, Ed.). Алма-Ата: Издательство Академии наук Казахской ССР.

Абай. (2005). Өлеңдер, поэмалар, аудармалар мен қара сөздер. Алматы: «Жібек жолы» баспа үйі.

Елікбек, Д. (2021). Шәкәрім шығармашылығындағы «АР-ҰЯТ» концептісінің танымдық сипаты. Актуальные вопросы современных научных исследований, 111-116.

Байтұрсынұлы, А. (n.d.). Баулу мектебі. Retrieved May 7, 2024, from https://adebiportal.kz/kz/news/view/axmet-baitursynuly-baulu-mektebi\_\_16521

Дулатов, М. (1991). Шығармалары: Өлеңдер, қара сөздер, көсемсөздер (М. Әбсеметов & Г. Дулатова, Comps.). Алматы: «Жазушы». Retrieved May 7, 2024, from https://clck.ru/38Zoag

Аймауытов, Ж. (2013). Алты томдық шығармалар жинағы. / Тәрбиеге жетекші. Жаңа ауыл (оқу құралдары). Алматы: «Ел-шежіре». Retrieved May 7, 2024, from http://e-kitap.kz/book/5127/read

Жұмабаев, М. (2013). Шығармалары (әдеби басылым). 2-том: Әңгіме, ғылыми еңбек, мақалалар, аудармалар, жарияланбаған өлеңдер (С. Жұбаниязов, Comp.). Алматы: Жазушы. Retrieved May 7, 2024, from https://clck.ru/38Zq2v

Care, E., Kim, H., Vista, A., & Anderson, K. (2018, November). Education system alignment for 21st century skills: Focus on assessment. Optimizing Assessment for All (OAA). Center for Universal Education at the Brookings Institution.

European Parliamentary Research Service. (2021). Implementation of citizenship education action in the EU.

Kitamura, Y., Liu, J., & Hong, M. S. (2022). Education in East Asia: Changing School Education in China, Japan, and Korea. In C. C. Wolhuter & A. W. Wiseman (Eds.), World Education Patterns in the Global North: The Ebb of Global Forces and the Flow of Contextual Imperatives (International Perspectives on Education and Society, Vol. 43A, pp. 149-168). Emerald Publishing Limited. https://doi.org/10.1108/S1479-36792022000043A010

Education Bureau The Government of the Hong Kong Special Administrative Region of the People’s Republic of China. (2021). Values Education Curriculum Framework. Retrieved from https://www.edb.gov.hk/en/curriculum-development/4-key-tasks/moral-civic/ve\_curriculum\_framework2021.html

Ministry of Education (Singapore). (n.d.). 21st Century Competencies. Retrieved from https://www.moe.gov.sg/education-in-sg/21st-century-competencies

UNESCO. (2021). Global Education Monitoring Report.

OECD. (2018). Preparing our youth for an inclusive and sustainable world.

Сагинтаева, А., Мусина, А., Сулейменова, А., Каратабанов, Р., Куракбаев, К., & Пристли, Д. (2021). Разработка образовательных программ: локальные ответы на глобальные вызовы высшего образования. Нур-Султан: Высшая школа образования Назарбаев Университета.

Arthur, J., & Kristjánsson, K. (2022). The Jubilee Centre framework for character education in schools. University of Birmingham.

1. Выступление Главы государства К. Токаева на третьем заседании Национального курултая «Адал адам – Адал еңбек – Адал табыс» от 15 марта 2024 года. [Электронный ресурс] <http://surl.li/tkqgn> [↑](#footnote-ref-1)
2. *Жүсіп*. *Баласағұн. Құтты білік*. – Алматы, Таймас, 2007. – 8-55 б. [↑](#footnote-ref-2)
3. Новрузов Р., Новрузова Г. Формула души в „Дивани Хикмет “Ахмеда Яссави //Philologia. – 2022. – Т. 43. – С. 32-41. [↑](#footnote-ref-3)
4. И. Алтынсарин. Избранные произведения / составил и подготовил к печати Б.С. Сулейменов/. – Алма-Ата: Издательство Академии наук Казахской ССР, 1957. – 459 с. [↑](#footnote-ref-4)
5. Абай. Өлеңдер, поэмалар, аудармалар мен қара сөздер [Мәтін]. – Алматы: «Жібек жолы» баспа үйі, 2005. – 488 б. [↑](#footnote-ref-5)
6. Елікбек Д. Шәкәрім шығармашылығындағы «ар-ұят» концептісінің танымдық сипаты // Актуальные вопросы современных научных исследований. – 2021. – С. 111-116. [↑](#footnote-ref-6)
7. *Байтұрсынов* А. *Баулу мектебі*. // Жаңа *мектеп*. 1925. N1. -22-27 б.б. [↑](#footnote-ref-7)
8. Дулатов М. Оян, қазақ! Роман, өлеңжырлар, әңгімелер. – Алматы: Атамұра, 2003. – 192 б. [↑](#footnote-ref-8)
9. Жұмабаев, М. Педагогика [Мәтін]. – 3-басылым. – Алматы: Ана тілі, 1992. – 160 б.

   Аймауытов, Ж. Психология [Мәтін]. – Алматы: Рауан. – 1995. – 312 б. [↑](#footnote-ref-9)
10. [↑](#footnote-ref-10)
11. EPRS | European Parliamentary Research Service. 2021. Implementation of citizenship education action in the EU [↑](#footnote-ref-11)
12. Kitamura, Y., Liu, J., & Hong, M.S. (2022). "Education in East Asia: Changing School Education in China, Japan, and Korea." In C.C. Wolhuter & A.W. Wiseman (Eds.), World Education Patterns in the Global North: The Ebb of Global Forces and the Flow of Contextual Imperatives (International Perspectives on Education and Society, Vol. 43A, pp. 149-168). Emerald Publishing Limited. https://doi.org/10.1108/S1479-36792022000043A010 [↑](#footnote-ref-12)
13. Ministry of Education's (Singapore) page on 21st Century Competencies. <https://www.moe.gov.sg/education-in-sg/21st-century-competencies> [↑](#footnote-ref-13)
14. UNESCO. 2021. Global Education Monitoring Report [↑](#footnote-ref-14)
15. OECD. 2018. Preparing our youth for an inclusive and sustainable world [↑](#footnote-ref-15)
16. World Bank. 2022. World Development Report [↑](#footnote-ref-16)
17. Разработка образовательных программ: локальные ответы на глобальные вызовы высшего образования. Монография / Аида Сагинтаева, Айжан Мусина, Алия Сулейменова, Руслан Каратабанов, Кайрат Куракбаев, Дункан Пристли, – Нур-Султан: Высшая школа образования Назарбаев Университета, 2021. – 236 с. [↑](#footnote-ref-17)
18. Arthur, J., & Kristjánsson, K. (2022). The Jubilee Centre framework for character education in schools. University of Birmingham. [↑](#footnote-ref-18)